భావనా ​​కాంత్

భారత దేశ  తొలి మహిళా ఫైటర్ పైలట్‌లలో భావనా ​​కాంత్ ఒకరు.  మోహనా సింగ్, అవనీ చతుర్వేదితో పాటు ఈమె కూడా మొదటి ఫైటర్ పైలట్‌గా ప్రకటించబడింది.  భావనా, జూన్ 2016లో భారత వైమానిక దళంలో ఫైటర్ స్క్వాడ్రన్‌ లో చేరింది. జూన్ 18, 2016న దేశానికి సేవ చేసేందుకు అప్పటి రక్షణ మంత్రి మనోహర్ పారికర్ అధికారికంగా నియమించాడు. ప్రయోగాత్మకంగా మహిళల కోసం భారత వైమానిక దళంలో ఫైటర్ స్ట్రీమ్‌ను ప్రారంభించాలని భారత ప్రభుత్వం నిర్ణయించిన తర్వాత, ఈ కార్యక్రమానికి మొదటిగా ఎంపికైన ముగ్గురు మహిళలలో ఈమె ఒకరు. మే 2019లో భారతదేశంలో పోరాట కార్యకలాపాలకు అర్హత సాధించిన మొదటి మహిళా ఫైటర్ పైలట్‌ గా గుర్తించబడింది.  అంతేకాకుండా మిగ్ విమానాలు నడిపిన మొదటిమహిళగా రికార్డ్ సాధించింది. 2019లో భారత ప్రభుత్వ మహిళా, శిశు అభివృద్ధి మంత్రిత్వ శాఖ ద్వారా నారీశక్తి పురస్కారం అందుకుంది.

వ్యక్తిగత జీవితం
భావనా కాంత్ బీహార్‌లోని దర్భంగాలో జన్మించింది.  ఈమె తండ్రి తేజ్ నారాయణ్ కాంత్ ఇండియన్ ఆయిల్ కార్పొరేషన్‌లో ఎలక్ట్రికల్ ఇంజనీర్ గా పనిచేస్తున్నాడు, తల్లి రాధా కాంత్, గృహిణి.  ఈమె చిన్నప్పుడు ఖోఖో, బ్యాడ్మింటన్, స్విమ్మింగ్, పెయింటింగ్ వంటి క్రీడలను ఎక్కువగా ఇష్టపడేది, కానీ ఈమె ఎక్కువగా విమానాలు నడపాలని అనుకునేది.

చదువు
భావనా, బరౌని రిఫైనరీలోని డిఏవి పబ్లిక్ స్కూల్ నుండి పాఠశాల విద్యను పూర్తి చేసింది.  ఈమె 2014లో బెంగుళూరులోని పిఎంఎస్   కాలేజ్ ఆఫ్ ఇంజనీరింగ్ లో బయోమెడికల్ ఇంజనీరింగ్‌  చదివింది. ఆ తరువాత  టాటా కన్సల్టెన్సీ సర్వీసెస్ కంపెనీలో ఉద్యోగానికి ఎంపిక అయ్యింది.

కెరీర్

భావనా కాంత్  ఎప్పుడూ విమానాలు నడపాలని  కలలు కనేది.  ఈమె ఎయిర్ ఫోర్స్ కామన్ అడ్మిషన్ టెస్ట్‌ రాసి  వైమానిక దళంలోకి ప్రవేశించడానికి ఎంపికైంది. ఈమె  స్టేజ్ 1 శిక్షణలో భాగంగా, ఫైటర్ స్ట్రీమ్‌లో చేరింది. జూన్ 2016 లో, హైదరాబాద్‌లోని హకీంపేట్ ఎయిర్‌ఫోర్స్ స్టేషన్‌లో కాంత్ ఇంటర్మీడియట్ జెట్ నడిపేందుకు గాను  ఆరు నెలల పాటు స్టేజ్-II శిక్షణ పొందింది, ఆ తర్వాత అదే సంవత్సరం దుండిగల్‌ లోని ఎయిర్‌ఫోర్స్ అకాడమీలో కంబైన్డ్ గ్రాడ్యుయేషన్ పరేడ్ స్ప్రింగ్ టర్మ్‌లో ఫ్లయింగ్ ఆఫీసర్‌గా నియమించబడింది. ఈమె హాక్ అడ్వాన్స్‌డ్ జెట్లను నడిపేది. 2017 నవంబరులో  ఈమెతో సహా మోహనా సింగ్, అవనీ చతుర్వేదిలు మిగ్-21 బైసన్ స్క్వాడ్రన్‌ లో చేరారు. ఫ్లయింగ్ ఆఫీసర్ గా  భావనా ​​కాంత్ 16 మార్చి, 2018న మిగ్-21 'బైసన్' ను అంబాలా ఎయిర్‌ఫోర్స్ స్టేషన్ నుండి 1400 గంటలు ఒక్కతే నడిపింది. ఈమె కొన్ని ప్రింట్ ప్రకటనలలో కూడా నటించింది. మార్చి 9, 2020న, ఈమె  రాష్ట్రపతి రామ్‌నాథ్‌ కోవింద్ చేతుల మీదుగా  నారీ శక్తి పురస్కారాన్ని అందుకుంది. ఈమె భారత వైమానిక దళం, నంబర్ 3 స్క్వాడ్రన్ కోబ్రాస్‌లో చేరింది. ప్రస్తుతం రాజస్థాన్ లోని బికనీర్ లోని వైమానిక స్థావరంలో ఈమె విధులు నిర్వర్తిస్తుంది.

ఇవి కూడా చూడండి
గుంజన్ సక్సేనా
జోయా అగర్వాల్

మూలాలు

1992 జననాలు
జీవిస్తున్న ప్రజలు
నారీశక్తి పురస్కార గ్రహీతలు
బీహార్ వ్యక్తులు